**МЕСЯЦА ОКТЯБРЯ В 15-Й ДЕНЬ**

**ПРАЗДНОВАНИЕ ПРЕСВЯТЕЙ БОГОРОДИЦЕ РАДИ ИКОНЫ ЕЯ,**

**ИМЕНУЕМЫЯ «СПОРИТЕЛЬНИЦА ХЛЕБОВ»**

НА МАЛЕЙ ВЕЧЕРНИ

На Господи, воззвах: стихиры Богородицы, глас 4:

Приидите вси нищии духом/ и алчущии правды притецыте вси,/ се бо Небеснаго Хлеба Житница/ предгрядет на облаце,/ люди православныя утешающи,/ и исполняет во благих желания// всех почитающих Ю.

Напитаваеми Тобою, Богородительнице,/ гласы хвалебныя Тебе приносим днесь,/ не имамы бо иныя Предстательницы паче Тебе,/ ни иныя Кормительницы кромé Тебе,/ ни иныя любящия Матере,// милующия присно род христианский.

Хлеба Небеснаго Трапеза тáинственная,/ манны Божественныя стамно,/ Чаша спасения Завета вечнаго,/ в Нейже уготовися Питие живота неистощимаго,/ сея сладости причастники нас сотвори,// Дево Спорительнице.

Слава, и ныне, глас 5:

Возвеселися обитель Оптинская,/ яко угобзися духовная нива твоя/ и поля твоя исполнишася тука,/ Матерь Света имущи в себе Спорительницу хлебов,/ темже не взалчут нижé возопиют,/ аще православно Ту исповедати будут чада твоя,// яко Матеродевственную Богородительницу Чистую.

На стиховне стихиры, глас 2.

Подобен: Доме Евфрафов:

Житнице Слова,/ спасения Ходатаице,/ нивы одушевленныя Спорительнице,/ Твоя рабы сохрани// плевелосожжения.

Стих: Приведутся Царю девы в след Ея,/ искрения Ея приведутся Тебе.

Раю богонасажденный,/ Долина новаго Израиля,/ на Нейже крини девства цветут,/ чистотою благоухающе// и от Тебе напитавающеся.

Стих: Предста Царица/ одесную Тебе.

Хлеб насущный подаждь рабом Твоим,/ на нивах труждающимся,/ и всякаго вреда избави стадо Твое,/ Тя присно хвалящее,// Богородице Спорительнице.

Слава, и ныне, глас тойже:

Амвросия богомудраго в помощь призовем/ со Спорительницею Девою помолитися,/ во еже избавитися глада духовнаго обители Оптинстей/ и всем градом и весем земли Русския// Словом Животворным насытитися.

По Ныне отпущаеши: тропарь глас 3: Всея вселенныя Питательницу:

*(зри на велицей вечерни)*

НА ВЕЛИЦЕЙ ВЕЧЕРНИ

На Господи, воззвах: стихиры, глас 1.

Подобен: Небесных чинов:

Приидите, православнии людие,/ возблагодарим Питательницу нашу,/ всея вселенныя великое сокровище,/ в песнех духовных почтим Богоотроковицу Марию,/ Яже дланьма Своима ниву Господню сохраняет,/ снопы спасаемых собирающи/ и ересей плевелы отметающи,/ Хлеба насущнаго Подательницу,/ млеком питавшую Питающаго вся.

Госпоже Всемилостивая,/ Царица сущи Небесе и земли,/ на облаце, яко на престоле возседящи,/ землю Русскую обтекаеши/ и делатели нивы Господней благословляеши/ и яже на полях жнущих осеняеши,/ во обою Спорительница являющися/ яко Мати Зиждителя// и всея вселенныя Питателя.

Христианом Помощнице и верным чудный Покрове,/ укрепи нас, Владычице, недостойных раб Твоих,/ и нивы наша угобзи, и жительство возвыси,/ еже руками деяти, душами же славословити,/ и добродетелей плод приносити сторицею/ в Житницу Небесную/ Твоим, Богомати, ходатайством// благодаряще о всем Сына Твоего.

Изсохшия нивы душевныя/ ороси теплым дождем молитв Твоих,/ Облаче росоносный Солнца Правды Христа,/ Дево Богородице,/ Матерним попечением, яко земледеланием,/ изчисти бразды сердечныя,/ всевающи в ня сéмена слова Божественнаго,/ и плодоносну покажи, Спорительнице,// пажить спасаемых.

Слава, и ныне, глас 5:

Воспойте, Небеса, славу Божия Матере,/ цвети полевии и нивы класяныя,/ восплещите хвалу тáинственно,/ яко всея твари Владычица/ на облаце предстоит, пречистеи Свои руце молебно простирающи:/ сие зряще, Ангели удивишася,/ Царица бо о гресех людских молит всех Судию и Господа,/ Свое Матернее дерзновение употребляющи./ О, чудесе преславнаго!/ Сын преклоняется/ и двери милости Небесныя отверзаются,/ злачная поля исполняются тука/ и сердца наша прозябают цветы смиренномудрия,/ благоухающе молитвою покаяния./ Темже благодарно вси возопиим:/ слава Ти, Мати Божия,/ Спорительница сущи хлебов/ и нивы одушевленныя Споручница,// помилуй и спаси души наша.

Вход. Прокимен дне. И чтения три Богородице.

На литии стихира, глас 7:

Боголепную Отроковицу в песнех почтим/ и Девическую красоту Ея воспоим,/ яко словесный Рай и Скинию Божественную,/ в Нейже Слово Плоть бысть/ и приобщися нам преискренне,/ питие растворив жизни вечныя/ и Хлебом Небесным насыщая всех,/ глаголет бо Премудрость Божественная:/ ядите Мое Тело и пийте Кровь Мою./ Темже, благодарни суще, сице с любовию возопиим:/ радуйся, Благодатная Богородице Дево,// яко Господь с Тобою и Тобою с нами!

На стиховне стихиры, глас 4.

Подобен: Яко добля:

Жатву и весну Твой Сын создал есть,/ Дево Богоневестная,/ Ты же покаяния нам весну принеси,/ Ластовице легкокрылая,/ да слезами тепле сеюще/ в бразды душевныя,/ рукояти псаломски радостию пожнем/ и цветы благодарения// принесем Тебе, Владычице.

Стих: Слыши, Дщи, и виждь,/ и приклони ухо Твое.

Яко благоуханный и медоточный рай,/ яко палата царская и красная,/ яко село сладкое,/ Чрево Твое бысть Богоприятное,/ упасеся бо в Тебе Агнец Божественный,/ Иже Кровию Своею очищает мира грех/ и верныя питает Божественно,/ на пажити живота изводя стадо Свое// под Твоим, Богомати, покровом.

Стих: Помяну имя Твое/ во всяком роде и роде.

Земля новая и обетованная,/ земля, из Неяже течет мед и млеко/ и алчущия напояет сладостию Божественною,/ земля, на Нейже процвете Животворная Лоза/ и вином оставления напояет души, грехом изгибшия,/ всем изцеления подающая:/ Ты еси, Дево Богорадованная,/ Тя пророческими гласы восхваляющих// сподоби со пророки в раи жити.

Слава, и ныне, глас 1:

От пророк предвозвещенная Дево Боголепная,/ словесный Раю и Скиние Божественная,/ Руно Гедеоново, Росо Неботочная,/ Горо Даниилова, Еяже ради горы возрадовашася/ и небеса искапают сладость,/ Земле обетования, израстившая нам Клас живота,/ Нивы одушевленныя Спорительнице,/ посли на души наша росу благодати Твоея/ и исполни поля наша тука,/ да плоды трудов наших принесем в житницу Небесную/ и нищия препитаем насущными/ и в радости возопием Тебе:// радуйся, Благодатная, с Тобою Господь.

Тропарь, глас 3:

Пречистая Дево Марие,/ Мати Царя Небесе и земли,/ благоутробно призираеши на любящих Сына Твоего,/ Христа Бога нашего,/ и труждающихся во имя Его/ вечнаго ради спасения,/ и подаеши им вся обильно к наслаждению,/ Спорительница сущи хлебов,/ избавляющи всякия нужды и утеснения/ и устрояющи рабом Твоим// избавление мук и жизнь вечную.

Ин тропарь, глас тойже:

Всея вселенныя Питательницу,/ нищих Заступницу и обидимых Покров,/ Нивы одушевленныя Спорительницу,/ Тя вернии познавают, Дево Богородительнице,/ Хлеб бо Божественный во чреве Твоем истинно испечеся,/ сохранив неврежденна ложесна Твоя, Непорочная./ Темже сладости Божественныя причастники нас сотвори/ и ниву Господню соблюди неврежденну// до скончания века.

НА УТРЕНИ

На Бог Господь: тропарь трижды.

По 1-м стихословии седален, глас 2.

Подобен: Милосердия сущи:

Украшаема различным светолитием, небо явилася еси одушевленное, Богородительнице, Солнце Правды царственно имущи в Себе, темже лучи благоволения Отча простри к нам, Дево Чистая, и нивы наша угобзи и плевелы исторгни душетленныя, яко Спорительница показалася еси нам Всемилостивая.

Слава, и ныне, тойже.

По 2-м стихословии седален, глас 3.

Подобен: Красоте девства:

Церкве честныя бразды напоишася тучами священных молитв Твоих, Дево Богоблаженная, и клас израстиша спасения, надежды же и веры: имиже питается всякая душа божественною благодатию. Тем и ныне одожди мир и благостроение жительству нашему, да в тишине глубоцей Твою благостыню славим, Дево Всепетая.

Слава, и ныне, тойже.

Величание:

Достойно есть величати Тя,/ Богородице,/ Небеснаго Хлеба Матерь/ и хлебóм земным// преславную Спорительницу.

Псалом избранный: Помяни, Господи, Давида, и всю кротость его.

По полиелеи седален, глас 1.

Подобен: Камени запечатану:

Девическаго Твоего чрева красен Клас явися, израстила бо еси мирови Жизнь. Сего ради вернии вси по долгу Тебе, Богородице Пречистая, вопиют, славяще честное Твое торжество: слава промышлению Твоему о нас, Спорительнице! Слава державе Твоей в земли Русстей! Слава милосердию Твоему, Мати Любоблагоутробная.

Слава, и ныне, тойже.

Степенна, 1-й антифон 4-го гласа. Прокимен, глас 4: Помяну имя Твое во всяком роде и роде. Стих: Отрыгну сердце мое слово благо, глаголю аз дела моя Цареви. Всякое дыхание: Евангелие от Луки, зачало 4.

По 50-м псалме стихира, глас 6:

На земли Тя Небо, Чистая, показа/ Иже во утробе Твоей вселивыйся Бог Слово,/ плоть приим, Иже естеством незримый,/ и дождиши всем безсмертную росу, Неискусобрачная,/ темже пажить спасаемых плодоносну покажи/ и угобзи нивы полей наших,/ да плод сторичествующ благодарения// принесем Сыну Твоему, Христу Богу нашему.

Канон, глас 2, егоже краегранесие:

Мариам Дево, рукояти, Спорительнице, песней приими.

Песнь 1

*Ирмос*: *Моисейскую песнь восприимши, возопий, душе:/ Помощник и Покровитель бысть мне во спасение,/ сей мой Бог, и прославлю Его.*

Мариам Деву возвеличим, вернии, яко облак Божественный, новому Израилю Манну Небесную одождивый, от Неяже ядущии ктому не умирают.

Ангельскаго хлеба древле вкушь Израиль, не возблагодари Питавшаго, мы же возвеличим Деву, рождшую нам Еммануила, Плоть верным в снедь давшаго, Еюже обожихомся.

Разумно смешение человеческаго естества Зиждитель прием от кровей Твоих, Дево, и квасом Духа возрастив, в ложеснах Твоих Хлеб испечеся Небесный на спасение человеков.

Слава: Идеже хощет побеждает естества чин Сын Твой, Дево Владычице: пятию хлебы насыщает народы и Плоть Свою таинственно хлеботворит и верныя питает Божественно.

И ныне: Ангельския силы Тя превозносят, Марие, и земнороднии хвалы сплетают песненно, яко Рождеством Твоим мир с Богом верным даровася, и упованием Небесных земля возликова.

Песнь 3

Ирмос: *Процвела есть пустыня, яко крин, Господи,/ языческая неплодящая Церковь/ пришествием Твоим,/ в немже утвердися мое сердце.*

Матеродевственная слава Твоя всю исполнь вселенную, неплодствующих надежда явися и девству хвала, и матерем утешение, и Божиих даров изобилие, Ты еси, Дево Богоневестная.

Древо Животное процвете посреде Тебе, Богорадованная Дево, и нов Тя рай показа, Плод израстившую, всю вселенную питающий, Имже огорчися ад и сладости вкуси Адам праотец.

Евино преслушание разрешися Рождеством Твоим, Чистая, и клятва Адамова горькая, иже в поте лица своего землю возделоваше, и услади его горечь сладчайший, Дево, Сын Твой.

Слава: Водами Божественными напой алчущия души и Хлеба Животнаго нам подаждь, чада Твоя православно взывают, Марие Дево, Житнице Слова и Облаче Духа, и на пажити преданий Твое стадо соблюдай.

И ныне: Одожди нивы наша и угобзи я, и наше земленое естество водами Духа Святаго напой, Тя бо обема Помощницу вемы, Дево, хлебов Спорительницу сущу и Спасительницу человеков.

Седален, глас 4:

Икону Твою, Пречистая Дево, повеле списати старец блаженный Амвросий и Спорительницу хлебов наименова: мудростию бо божественною прозрел есть, яко Ты еси Помощница в трудех человеческих и нивы одушевленныя Хранительница.

Слава, и ныне:

Спасительный кров и всех радование, предваряющая скоро и спасающая, умилосердися и ныне, взываем к Тебе, Чистая, о нас, призывающих Тя всегда во обстояниих: предстательства бо иного равномощнаго не имамы.

Песнь 4

*Ирмос*: *Прозорливе пророк тайноводимый/ Твоему, Христе, пришествию ужасается,/ еже предрекий вопияше:/ хваления Твоего исполнися земля,/ Боголепно бо нашу нищету не презрел еси,/ но пришел и спасл еси.*

Рукояти пожинающе радостию, песненныя хвалы Тебе приносим, Всепетая, темже душегубительнаго избавляемся глада, всех Радование, яко Питателя родила еси, всех Господа.

Ускори на помощь, Дево, и моление ко Всещедрому Сыну Твоему простри, и люди Твоя изобилием земных плодов утеши, и души добродетельми процвести соделай Матерними Твоими и всемощными молитвами.

Ко первообразней красоте Твоей умне простирающеся, песенное чествование Твоей иконе творим и умильно взываем к Тебе, Владычице, Стамно манны всезлатая: буди нам хлебов Спорительница.

Слава: Образ дивный повеле написати старец Оптинский Амвросий: Царицу на облаце седящую и руце молебно простирающую, ниву же Господню сохраняющую, и нивы хлебныя наполняющую.

И ныне: Яко Мати Жизнодателя, яко дщи Адамова, яко Дева Неискусобрачная и Богоневеста Прекрасная, посети род христианский, Тя пророческими гласы воспевающий, и всякую скорбь утоли, и нýжды избави.

Песнь 5

*Ирмос*: *Ходатай Богу и человеком был еси, Христе Боже:/ Тобою бо, Владыко, к Светоначальнику, Отцу Твоему/ от нощи неведения/ приведение имамы.*

Толиких бед Тобою избавихомся и толиких богатых щедрот насладихомся, темже немолчными гласы воспеваем Тя, Богородительнице, и, ублажающе, зовем: радуйся, Ходатаице спасения нашего.

Истинно испечеся в ложеснах Твоих, Дево, Хлеб живота вечнаго, и скинию Тя содела нерукотворенную, и трапезу тайную, и предложение хлебов, о Святая, святых большая.

Спорительницу Тя вемы хлебов и нивы одушевленныя Споручницу, и труждающихся Похвалу, и умнаго делания Наставницу, и милостивую Заступницу роду христианскому.

Слава: Почести песненныя Тебе Единей Приснодеве приносим и Питателя Питательницу Тя нарицаем, Всечудная, и Зиждителя Матерь, и девственных светлую Отраду и алчущих душ сладчайшее Насыщение.

И ныне: Обитель Оптинскую сохраняй Матерними Твоими молитвами и вся в ней труждающияся спасай, Богородительнице, и омофором Твоего всесильнаго заступления покрывай.

Песнь 6

*Ирмос*: *Глас глагол молебных/ от болезненныя, Владыко, души услышав,/ от лютых мя избави:/ Един бо еси нашего спасения виновен.*

Родове родов плетут Тебе песни, Владычице Чистая, яко увенчана есть земля венцем Твоих щедрот, но паки умножи милости Твоя, Богоневестная Дево, к воспевающим Тя яко хлебов Спорительницу.

Изсушивши сады злобы, прозябением в Тебе Слова, Мати Чистая, из корене лукавыя мысли отсецы Твоих певцев и насади добродетелей красная прозябения.

Терние израсти нам земля и волчцы, и проклята бысть прадедняго ради ниспадения, но землю Тя нову Творец содела, Богоблаженная, Иже и прозябл есть от ложесн Твоих, Дево, яко Древо Живота.

Слава: Евино решится проклятие Твоим Рождеством, Пречистая, и сынове Адамли, ктому не умирают, в поте лица своего труждающеся, но Божественный Плод чрева Твоего вкушают, Богородительнице, и сладости наследствуют Рай.

И ныне: Летнюю память Твоея иконы совершаем, Спорительнице, и день от дне не престаем Тя восхваляти, темже милости пробави роду христианскому и жито умножи полей, и цветоносие добродетелей даруй, и лето душам благоприятное.

Кондак, глас 8.

Спорительница хлебов нам явилася еси, Пречистая Богородице,/ нивы хлебныя наполняющи/ и ниву одушевленную от плевел ограждающи./ Темже со святым Амвросием благодарно Тебе вопием:/ радуйся, Благодатная, Господь с Тобою,// подаждь и нам недостойным росу благодати Твоея и яви милосердие Твое.

Икос:

Житницу Тя Слова познаваем, Богорадованная Дево, яко вместися в Тебе пшеница Живота Божественнаго, и ложесна Твоя благоплодная яко село сладкое показашася всем, спасение пожинающим и вопиющим Ти:

Радуйся, отрасли неувядамыя розго;

радуйся, Плода безсмертнаго стяжание.

Радуйся, Делателя делающая Человеколюбца;

радуйся, Садителя жизни нашея рождшая.

Радуйся, Ниво, растящая гобзование щедрот;

радуйся, Трапезо, носящая обилие очищений.

Радуйся, яко рай сладкий процветаеши;

радуйся, яко пристанище душам готовиши.

Радуйся, Благодатная, Господь с Тобою,/ подаждь и нам недостойным росу благодати Твоея// и яви милосердие Твое.

Песнь 7

*Ирмос*: *В пещь пламенную юноши три ввержени,/ ликование сплетше, яко в нетленнем травнице,/ Христу снаслаждающеся вопияху поюще:/ отцев Боже, во храме Твоем благословен еси.*

Неоранна Ты явилася еси бразда, прозябшая несеянный Божественный Клас, Имже алчущих напитала еси Божественными дарованьми же и благодатьми.

Икона Твоя, Дево, показася источник чудес, от негоже жаждущии снабдеваются обильно и недужливии здравии ходят, и плодоносит земля клас сторичествующий.

Царица сущи Небесе и земли, на облаце легцем возседящи, вся ны, труждающияся, благослови, и одожди полем влагу, и душам нашим источи росу благодати Твоея, Пречистая.

Слава: Ересей исторгни плевелы, Дево, и Ангелы в помощь нам посли, и злочестивая иконоборцев уста загради, Богородительнице, наша же уста отверзи пети Тебе: благословен Плод чрева Твоего, Чистая.

И ныне: Пажить плодоносну обретает стадо Твоим, Богомати, окормлением, и душетленнии волцы не могут расхитити словесныя овцы, хранимыя благодатию Сына Твоего и Бога.

Песнь 8

*Ирмос*: *В купине Моисею Девы чудо/ на Синайстей горе Прообразившаго иногда,/ пойте, благословите/ и превозносите во вся веки.*

Евангельски лоза процвела еси, Дево, Грозд зрелый породивши Царя Христа, Егоже приимши, смерть погибе, вернии же, живот вечный улучивше, поют и превозносят во вся веки.

Спорительницу Тя поем, Мати Благая, Благаго бо Господа родила еси, Иже ниву одушевленную сохраняет и земли благоплодие дарует Матерними Твоими молитвами.

Новое чудо явися икона Твоя, Владычице, сугубо действо в себе проявляющи божественне, еже земли плодородие даровати, и душам цельбы источати. Тем и Церковь цветущу показует благохвалимую песненно.

Слава: Еже на облаце возседящая и благословящая певцы Твоя, разсей, Царице, мглу душевную, и бурю греха разори и возсияй нам спасения Солнце, Иже из Тебе рождшееся, Марие Дево Преблагословенная.

И ныне: Испечеся в ложеснах Твоих Хлеб Небесный, и неопалима пребыла еси, Дево, якоже древле купина, темже вещь попали моих страстей и боготворнаго причащения сподоби, огнесветла творящи мя во веки.

Песнь 9

*Ирмос*: *Утроба Твоя чистая, Богородице Дево,/ Небесную тучу мирови укану, Живот возсияющую Вечный,/ и Адама со Евою в пажить райскую всели./ Темже Тя, едину в женах Матерь бывшую Еммануилеву,/ вси роди, величаем.*

Пренепорочное Чрево Твое, Богоотроковице Марие, честная житница явися, миру носящи пшеницу Живота, питающу всяческая, темже Тя яко виновну всех благих, вернии по достоянию в песнех величаем.

Рукояти приими, Спорительнице, песненныя, яже Тебе Единей подобают, яко Питателя вселенней родила еси, Иже Ангелом свет, и человеком спасение и земли плодородие дарует, Твоими, Богородительнице, молитвами.

Источи нам, Спорительнице, росу благоволения Твоего, и поля наша исполнятся тука, и холми радостию препояшутся, и удолия умножат пшеницу, и возвеселятся людие Твои, Богоневестная Дево, Тя в песнех непрестанно величающе.

Искапайте облацы сладость и основания вострубите земли, се бо Облак светел, Мати Божия Пречистая, раждает Солнце правды, земли благоплодие даруя и душам спасение искапая.

Слава: Матеродевственную славу Твою поем, Богоневестная Отроковице, якоже бо роса утренняя, укану во чрево Твое Христос Господь и рай Тя нов содела, имже наслаждающиися не имут взалкатися во веки.

И ныне: Иссопом Твоих молитв окропи стадо Твое, Всепетая, и потреби лядину греха, и страстныя исторгни из душ наших плевелы, и цветоносный отверзи, Дево, благоуханный рай, да Тобою водими, пажить обрящем Живота, Тя величающе.

Светилен:

Солнценосный Облаче, Дево Богоневестная, жатвы Господа моли мир Церквам даровати и душевредных ересей исторжение совершити вскоре, во еже принести нам Богови сторичный плод.

Слава, и ныне, тойже.

На хвалитех стихиры, глас 1.

Подобен: О, дивное чудо:

О, дивное чудо!/ Источник Жизни/ на облаце является/ и к Небеси возвышает сердца,/ веселитеся, вси земнороднии,/ Таковую стяжавше Спорительницу хлебов,/ возопием, вернии,/ Амвросия преподобнаго имуще предстателя:/ Благодатная, радуйся,/ с Тобою Господь,/ подаяй Тобою нам// росу благодати Своея.

О, дивное чудо!/ Предста Царица,/ рясны златыми и благовонными цветы испещрена,/ Сына умолящи помиловати землю Русскую/ и возсияти день спасения,/ ветром благодати божественныя возвеяти,/ еже спеятися ниве одушевленней,/ да в радости пажить спасаемых возопиет:/ Благодатная, радуйся,/ с Тобою Господь,/ подаяй Тобою нам// росу благодати Своея.

О, дивнаго преплодия Твоего,/ Дево Спорительнице!/ Умножися бо жито полей наших/ и благодать плодородити/ начинает светло в душах,/ о Тебе рукояти вземлют вси труждающиися,/ нищии, убозии и сироты./ Тем и благодарными гласы взываем вси:/ Благодатная, радуйся,/ с Тобою Господь,/ подаяй Тобою нам// росу благодати Своея.

Слава, и ныне, глас 6:

Днесь собравшеся, вси богомудрии,/ и страхом священным оградившеся,/ боголепно воспоим Царицу Небесе и земли,/ Ейже Ангели с трепетом предстоят,/ серпы своя уготовивше,/ еже посещи плевелы студнаго греха/ и верныя собрати в снопы Божественныя,/ житницу Слова исполняюще./ Сея убо блаженныя части нас сподоби,/ Богомати Всемилостивая,/ и огня негасимаго избави пажить Твою,/ яко Твое прозябение есмы,/ православный род христианский,// присно ублажающий Тя.

НА ЛИТУРГИИ

Блаженна от канона, песнь 3-я и 6-я. Прокимен, глас 3, песнь Богородицы: Величит душа Моя Господа,/ и возрадовася дух Мой о Бозе, Спасе Моем. Стих: Яко призре на смирение рабы Своея, се бо отныне ублажат Мя вси роди. Апостол к Евреем, зачало 320. Аллилуиа, глас 8: Слыши, Дщи, и виждь, и приклони ухо Твое. Стих: Лицу Твоему помолятся богатии людстии. Евангелие Луки, зачало 54. Причастен: Чашу спасения прииму, и имя Господне призову.

Моли́тва

О Пресвята́я Де́во Богоро́дице, Преми́лостивая Влады́чице, Цари́це Небесе́ и земли́, вся́каго до́ма и семе́йства христиа́нскаго Благоустрои́тельнице, тружда́ющихся благослове́ние, нужда́ющихся неистощи́мое бога́тство, си́рых и вдови́ц и всех люде́й Корми́тельнице!

Пита́тельнице на́ша, ро́ждшая Пита́теля вселе́нныя, и Спори́тельнице хлебо́в на́ших, Ты, Влады́чице, низпосыла́еши Твое́ Ма́тернее благослове́ние градо́м на́шим, се́лам и ни́вам и коему́ждо до́му, на Тя упова́ние иму́щему. Те́мже с благогове́йным тре́петом и сокруше́нным се́рдцем смире́нно мо́лим Тя: бу́ди и нам, гре́шным и недосто́йным рабо́м Твои́м, му́драя Домострои́тельница, житие́ на́ше до́бре устроя́ющая. Всех же прибега́ющих к покро́ву Твоему́ во благоче́стии и единомы́слии соблюди́, ни́щия и неиму́щия пропита́й, ста́рость поддержи́, младе́нцы воспита́й, всех вразуми́ преи́скренне взыва́ти ко Го́споду: хлеб наш насу́щный даждь нам днесь.

Сохрани́, Пречи́стая Ма́ти, лю́ди Твоя́ от вся́кия ну́жды, боле́зни, гла́да, огня́, от вся́каго зла́го обстоя́ния и вся́каго нестрое́ния. Оби́тели (или́: ве́си) на́шей (или́: гра́ду на́шему), домово́м и семе́йством, и вся́кой души́ христиа́нской, и всей стране́ на́шей исхода́тайствуй мир и ве́лию ми́лость, да сла́вим Тя, Преми́лостивую Пита́тельницу и Спори́тельницу на́шу, ны́не и при́сно и во ве́ки веко́в. Ами́нь.